  Анжелика Тихонова корреспондент 19-тӥ коньывуонэ Удмуртиысь кун филармониын тодмо крезьгурчилы Геннадий Корепанов-Камсикйлы вордӥськем дырысеныз 90 ар тырмонлы сӥзем ужрадын улосвылысь быгатонлыко пиналъёслы элькун кивалтэтлэсь премиоссэ сётӥзы. Со сярысь Удмуртилэн тӧроезлэн но кивалтэтэзлэн пресс-службаез ивортэ. Сӥё-дано ужрадэ пыриськисьёсты, премилэсь лауреатъёссэ но дышетӥсьёссэс Удмуртиысь кивалтэтлэн тӧроезлэн воштӥсез Анастасия Муталенко пумитаз. Со та ӝытэ пиналъёслы данъетъёс сётыны кык поллы дуногес шуыса пусйиз. Соос сыӵе ӟечокъёс, тыршо, лэсьто, лулчеберет понна висё шуыса. Дышетӥсьёссы но Геннадий Михайлович кадь адямиос шоры учкыса, мон малпасько, туннэ стипендиатъёс но вормисьёс пӧлын Удмуртимес палэнын но данъясьёс трос гинэ луозы. <...> Со асьмелэн данъяськонмы, со асьмелэн быдӟым улосчимы сярысь тодэ ваёнмес утёнмы Анастасия Муталенко, Удмуртиысь кивалтэтлэн тӧроезлэн воштӥсез2019-тӥ арын Удмуртиысь кивалтэтлэн Геннадий Корепанов-Камский нимо премиосыныз «Инструментальное исполнительство, музыкальная композиция и теория музыки» но «Народный фольклор и вокальное исполнительство» номинациосын элькунысьтымы крезьгуръя лулчеберет колледжын дышетскисьёсты Полина Гавриловаез но Айдар Абашевез пусйизы. «Наследники» премиез Воткаысь П.И. Чайковский нимо искусствоосъя 1 номеро нылпи школаысь Екатерина Русановалы, Ижкарысь искусствоосъя 9 номеро нылпи школаысь Матвей Чирковлы, элькунысь крезьгуръя колледж бордысь нимысьтыз крезьгуръя школаысь Полина Ушаковалы, Можгаысь искусствоосъя нылпи школаысь Иван Майковлы, Евгения Ложкиналы, Глазкарысь искусствоосъя «Глазовчанка» нимо 3 номеро нылпи школаысь Елизавета Бехтемыровалы, Ижкарысь исскусствоосъя М. И. Глинка нимо 3 номеро школаысь Дмитрий Лебедевлы, Вавожысь искусствоосъя В. П. Винокуров нимо нылпи школаысь Александра Лукояновалы, Дэриысь искусствоосъя школаысь Ульяна Крысовалы но Глазкарысь искусствоосъя 2 номеро школаысь Софья Чахлатовалы сётӥзы. Премиос басьтэм пиналъёслэсь дышетӥсьёссэс Удмуртилэн тӧроезлэсь таукаронъёсынызы пусйизы. Удмуртиысь калык артистлэсь, Россиысь исскуство удысысь дано ужасьлэсь тыршемзэ лыдэ басьтыса, 2001-тӥ арын Удмуртиысь кивалтэт творчество удысын вормонъёссы понна быгатонлыко пиналъёсты пусъён понна Геннадий Корепанов-Камский нимо стипендия юнматӥз. Нош 2019-тӥ арын 1-тӥ пӧсьтолэзе кутэм пуктэтэзъя элькун кивалтэтлэн Геннадий Корепанов-Камский нимо премиез кылдӥз. Сое арлы быдэ лулчеберет удысъя ӧнер дышетсконниосысь тужгес быгатонлыко студентъёслы сётозы. Премилэн быдӟалаез – 13 сюрс 750 манет Озьы ик 2009-тӥ арын элькунысь творчествоя быгатонлыко нылпиосты шараян но пусъён понна Удмуртиысь кивалтэтлэн «Наследники» премиез юнматэмын. Со улсын арлы быдэ 15 сюрс манетэн 10 премиос сётӥсько. 2001-тӥ арысен Геннадий Корепанов-Камский нимо стипендиосын крезьгуръя элькун колледжысь но искусствоосъя школаосысь 20 дышетскисьёсты пусйизы ини. «Наследники» премилэн 10 номинациосызъя – элькунысь искусствоосъя нылпи школаосысь 100 пиналъёсты. Тодэ вайытом, 18-тӥ коньывуонэ Ижкарысь Пушкинской урамысь 182 номеро юрты вылын Геннадий Корепанов-Камскийлы сӥзем буре ваён пул усьтӥзы. Тегъёс: Ижкар Удмуртия пиналъёс премия крезьгур АнастасияМуталенко ГеннадийКорепанов-Камский  